**Adevărul şi minciuna**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ţi-aş zice că eşti frumoasă,

Că eşti pasăre voioasă,

Că ai glas melodios,

Şi că oricine te vede

E ferice şi te crede

Dulce înger luminos.

Ţi-aş zice că eşti o floare

Ce luceşti mai viu la soare

Decât celelalte flori,

Că-a ta gingaşă zâmbire,

Ca un vis de fericire,

Naşte-n inimi dulci fiori.

Dar mă tem că mi-ai răspunde

Cu-al tău glas care pătrunde

Şi c-un aer râzător:

„O, poete, văd prea bine

Că minciuna pentru tine

E nepreţuit odor.

Lasă îngerii în pace,

Şi, de vrei plăcere a-mi face

Ca poet adevărat,

Fă în viaţă o minune,

Hotărându-te a-mi spune

Adevăr neprelucrat.”

Îţi spun dar că eşti frumoasă,

Că eşti pasăre voioasă,

Că ai glas încântător,

Şi că-n veşnică frăţie

Sufletu-mi se-nchină ţie

Ca un frate iubitor.